
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" № 6,  тел: (+359 2)  9401 444, факс: (+359 2) 9401 595



Р Е Ш Е Н И Е
№  РС-944-19-020

Днес, 12.02.2020 година, в град София, Комисията за противодействие на корупцията и за отнемане на незаконно придобитото имущество, в състав:

Председател: Сотир Цацаров
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:

Производството е образувано по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ), въз основа на сигнал, подаден по електронна поща, който на основание чл. 47, ал. 3 от ЗПКОНПИ е регистриран в Комисия за противодействие на корупцията и за отнемане на незаконно придобитото имущество (КПКОНПИ) с рег. № ЦУ01/С-944/17.12.2019 г.
Сигналът е насочен против Светослав Скорчев – заместник-кмет на Община В..
В подадения сигнал се твърди, че Светослав Скорчев е назначен като заместник-кмет на Община В. през 2019 г. Към момента на заемане на длъжността, а и към 13.12.2019 г. Скорчев е едноличен собственик и управител на „**********“ ЕООД, с което е в нарушение на ЗМСМА.
Към сигнала са приложени Удостоверение с изх. №20191213155219/13.12.2019 г., издадено от Агенция по вписванията, извлечение от публичен Търговски регистър и Учредителен акт – Устав на „*********“ ЕООД. 
При проверката относно допустимостта на сигнала е установено, че същият не отговаря на изискванията на чл. 48, ал. 1, т. 3 от ЗПКОНПИ, тъй като липсват конкретни данни за нарушение на разпоредбите на ЗПКОНПИ от лицето, заемащо висша публична длъжност.
При спазване на процедурата по чл. 30, ал. 2 от АПК сигналоподателят е уведомен за констатираните нередовности, но същите не са отстранени.
От кмета на Община В., са изискани и с писмо с вх. №ЦУ01/918/20.01.2020 г. са получени заверени копия на доказателства относно служебното качество на Светослав Скорчев, а именно: Трудов договор №ПО-02-13-305/21.11.2019 г. с Община В., за длъжността „заместник-кмет“, длъжностна характеристика за същата длъжност, подписана от Скорчев на 22.11.2019 г.
Комисията служебно е извършила справки в Търговски регистър към Агенцията по вписвания по партидата на „*********“ ЕООД.

При така извършената проверка, Комисията за противодействие на корупцията и за отнемане на незаконно придобитото имущество установи следното от фактическа страна:

Сигналът е подаден от лице с посочени три имена, ЕГН, адрес и е подписан. 
Светослав Скорчев с ЕГН ********* е назначен на длъжност „заместник-кмет“ на Община В.по Трудов договор №ПО-02-13-305/21.11.2019 г., подписан за общината от кмета Ц. Ц..
От представената по преписката длъжностна характеристика, подписана от Светослав Скорчев на 22.11.2019 г. е видно, че същият е назначен за заместник- кмет на Община В. с ресор „Устройство на територията и развитие на инфраструктурата“.
С писмо, вх. №ЦУ01/918/20.01.2020 г., получено от кмета на Община В. е видно, че в периода от назначаването му за заместник-кмет Светослав Скорчев не е упражнил правомощия по служба по отношение на „*********“ ЕООД.
От справка в Търговски регистър по партидата на „*********“ ЕООД, ЕИК *********, град В., се установява, че едноличен собственик и управител на дружеството до 17.12.2019 г. е бил Светослав Скорчев, а след таза дата едноличен собственик и управител на същото е М. С. С.. Скорчев е прехвърлил капитала си от „*********“ ЕООД на М. С., с договор от 09.12.2019 г., рег. № 10943/11.12.2019 г. на Н. А. -  Нотариус с рег. 028 в Нотариалната камара.

При така установената фактическа обстановка, Комисията за противодействие на корупцията и за отнемане на незаконно придобитото имущество стигна до следните правни изводи:

За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В качеството си на заместник-кмет на Община В. Светослав Скорчев е лице, заемащо висша публична длъжност по смисъла на чл. 6, ал. 1, т. 32 от ЗПКОНПИ.
Видно от справка в Търговски регистър, веднага след назначаването му за заместник-кмет на Община В., Светослав Скорчев е прехвърлил капитала на притежаваното от него „*********“ ЕООД, ЕИК *********, на М. С. С. с договор от 09.12.2019 г., рег. № 10943/11.12.2019 г. на Н. А. - Нотариус с рег. 028 в Нотариалната камара. Видно от справка в Търговския регистър на 17.12.2019 г. е вписана промяната на собствеността и управлението на„*********“ ЕООД.
В сигнала не се съдържат твърдения, а и в хода на производството не се събраха доказателства Светослав Скорчев, в качеството си на заместник-кмет и лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, да е упражнил правомощия по служба по отношение на „*********“ ЕООД.
Липсата на упражнени правомощия по служба от лицето, заемащо висша публична длъжност, като една от трите кумулативни предпоставки за да е налице конфликт на интереси, води до невъзможност за реализиране на фактическия състав на конфликта на интереси като административно нарушение по  ЗПКОНПИ.

Водена от горното и на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество

Р Е Ш И: 

НЕ УСТАНОВЯВА конфликт на интереси по отношение на Светослав Скорчев с ЕГН *********, заместник-кмет на Община В. и в това му качество лице, заемащо висша публична длъжност по чл.6, ал.1, т. 32 от ЗПКОНПИ, поради липса на упражнени правомощия по служба по отношение на „*********“ ЕООД.
Препис от решението, ведно с цялата административна преписка, да се изпрати на Окръжна прокуратура – В., с оглед преценка за реализиране на правомощията по чл. 76,  ал. 2 от ЗПКОНПИ.

С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.




	КОМИСИЯ:

ПРЕДСЕДАТЕЛ:………………………………./СОТИР ЦАЦАРОВ/

ЗАМЕСТНИК-ПРЕДСЕДАТЕЛ:………….…./АНТОН СЛАВЧЕВ/

ЧЛЕН:…………………………………...../АНТОАНЕТА ЦОНКОВА/

ЧЛЕН:…………………...…………….................../ПЛАМЕН ЙОЦОВ/

ЧЛЕН:……….…………………………………/СИЛВИЯ КЪДРЕВА/

